b'\n_START_ARTICLE_\nAnnikki Koistinen\n_START_PARAGRAPH_\nElsa Annikki Koistinen (s. 5. marraskuuta 1934 Kuopio) on suomalainen poliitikko._NEWLINE_Koistinen valmistui ylioppilaaksi vuonna 1955 ja kotitalousopettajaksi vuonna 1960. H\xc3\xa4n ty\xc3\xb6skenteli Kuopion maanviljelysseuran kotitalouskonsulenttina vuosina 1960\xe2\x80\x931962, Etel\xc3\xa4-Karjalan karjatalouskoulun kotitalousopettajana vuosina 1962\xe2\x80\x931963, Pohjois-Savon ammattioppilaitoksen kotitalousopettajana vuosina 1963\xe2\x80\x931964, Vesannon keskikoulun vanhempana lehtorina vuosina 1964\xe2\x80\x931971 ja Kainuun maatalouskeskuksen johtavana kotitalouskonsulenttina vuodesta 1971._NEWLINE_Kansanedustajana Koistinen toimi kolme kautta vuosina 1987\xe2\x80\x931999 edustaen Oulun l\xc3\xa4\xc3\xa4nin vaalipiiri\xc3\xa4 ja kuului Keskustan eduskuntaryhm\xc3\xa4\xc3\xa4n. Eduskunnassa Koistinen oli j\xc3\xa4senen\xc3\xa4 Sosiaali- ja terveysvaliokunnassa vuosina 1987\xe2\x80\x931990 ja Ty\xc3\xb6asiainvaliokunnassa vuosina 1991\xe2\x80\x931994. Kajaanin kaupunginvaltuuston j\xc3\xa4sen h\xc3\xa4n oli vuodesta 1981 ja toimi kaupunginvaltuuston ensimm\xc3\xa4isen\xc3\xa4 varapuheenjohtajana vuosina 1990\xe2\x80\x931991.'